ประกันหวั่นรถคันแรกพังยึดซากไม่ได้
ประกันภัยเจอปัญหาทางเทคนิคโครงการรถคันแรกคืนภาษี ระบุครอบครองรถ 5 ปี หวั่นยึดรถพังไม่ได้
4 ต.ค. 2554

ประกันภัยเจอปัญหาทางเทคนิคโครงการรถคันแรกคืนภาษี ระบุครอบครองรถ 5 ปี หวั่นยึดรถพังไม่ได้
นายจีรพันธ์ อัศวธนะกุล นายกสมาคมประกันวินาศภัย เปิดเผยว่า โครงการรถคันแรกคืนภาษีของรัฐบาล จะทำให้ยอดขายรถยนต์เพิ่มขึ้นกว่าปกติ ซึ่งส่งผลดีต่อธุรกิจประกันภัย ในฐานะที่รับประกันภัยรถยนต์ 
อย่างไรก็ตาม ยังมีปัญหาที่จะต้องขอความชัดเจนจากรัฐบาลในเงื่อนไขที่ให้ผู้ซื้อต้องครอบครองรถ 5 ปี จึงจะได้คืนภาษี กรณีที่รถในโครงการดังกล่าวประสบอุบัติเหตุเสียหายทั้งคัน บริษัทประกันภัยจะสามารถยึดรถคันนั้นได้หรือไม่ 
ทั้งนี้ ตามปกติแล้ว เมื่อรถยนต์ประสบอุบัติเหตุหนักไม่สามารถที่จะซ่อมได้ ทางบริษัทประกันภัยจะทำการชดใช้ค่าสินไหมทดแทนเต็มวงเงินที่ลูกค้าได้ทำประกันภัยไว้ แล้วยึดซากรถมาเป็นสมบัติของบริษัทประกันภัย แล้วนำไปเปิดประมูลขายซากรถ
“เราต้องไปคุยกับรัฐให้ชัดเจนว่า ถ้าภายใน 5 ปีนี้ เกิดอุบัติเหตุรถพังซ่อมไม่ได้ เรายึดมาเป็นของเราได้ไหม เพื่อจะได้ไม่มีปัญหาในทางปฏิบัติ กรณีรถหายไม่มีปัญหา เพราะประกันภัยก็จ่ายสินไหมทดแทนไป และเรายึดรถไม่ได้” นายจีรพันธ์ กล่าว
นายจีรพันธ์ กล่าวว่า สำหรับโครงการบ้านหลังแรกได้ลดหย่อนภาษี ทางบริษัทประกันภัยจะได้ประโยชน์จากการประกันภัยทรัพย์สินและประกันอัคคีภัยเพิ่มขึ้น และยังเป็นโครงการที่ทำให้ธุรกิจที่เกี่ยวข้องได้ประโยชน์ด้วย ทั้งธุรกิจรับสร้างบ้าน อุปกรณ์ก่อสร้าง การตกแต่ง เมื่อธุรกิจขยายจะทำให้มีการทำประกันภัยมากขึ้น